b'\n_START_ARTICLE_\n\xc4\x8cre\xc5\xa1njevci\n_START_SECTION_\nO naselju\n_START_PARAGRAPH_\n\xc4\x8cre\xc5\xa1njevci so naselje pri mestu Gornja Radgona, in se nahajajo na obronkih Slovenskih goric. Na severnem delu prehajajo v panonsko ni\xc5\xbeino, ju\xc5\xbeni del pa pokriva gri\xc4\x8devje. Naselje ima okoli 800 prebivalcev, povpre\xc4\x8dna nadmorska vi\xc5\xa1ina naselja pa je 226,7 m. Samo naselje je sestavljeno iz strnjenega naseljenega dela ob cesti Radgona - Spodnji Ivanjci, posameznih hi\xc5\xa1 na slemenih gri\xc4\x8dev ter posameznih naselij ob cesti Gornja Radgona - Police. Z gri\xc4\x8dev nasajenih z vinsko trto je pre\xc4\x8dudovit razgled na sosednjo Avstijo, ob prav\xc5\xa1njem vremenu pa vid se\xc5\xbee vse do mad\xc5\xbearskih ravnin in Balatona._NEWLINE_\xc4\x8cre\xc5\xa1njevci so kraj z bogato tradicijo pridelave vina ter odli\xc4\x8dnimi vinogradni\xc5\xa1kimi legami. \xc5\xa0tevilne vini\xc4\x8derije in zidanice v kraju so dokaz te bogate tradicije in vabijo obiskovalce da se vrnejo v \xc4\x8das preteklosti.\n_START_SECTION_\nZgodovina\n_START_PARAGRAPH_\nKraj je bil prvi\xc4\x8d omenjen leta 1385. Ob poti iz \xc4\x8cre\xc5\xa1njevcev proti Zbigovcem je najdi\xc5\xa1\xc4\x8de gomile iz rimske dobe. Ob glavni cesti stoji kamnito stebrasto znamenje ter kapelica iz leta 1831. Na cesti pred Zbigovci stoji kamnito znamenje sv. Mateja iz 18. stoletja. V gozdu Kr\xc4\x8devine stoji plo\xc5\xa1\xc4\x8da posve\xc4\x8dena mladinski sekretarki Mariji Ro\xc5\xbeman, ki je bila na tem kraju ubita 20. februarja 1945. _NEWLINE_Na severozahodu naselja je v preteklosti stal Koratov grad ali Koratov marof, ki je dobil ime po pokojnemu Ivanu Koratu. Grad je bil v preteklosti za\xc5\xa1\xc4\x8dita vzhodnega vhoda v Radgono pred voja\xc5\xa1kimi in drugimi vpadi. Sedaj ima posestvo s 7,5 ha vinogradov v lasti dru\xc5\xbeina Borko kjer deluje tudi njihova vinogradni\xc5\xa1ka-turisti\xc4\x8dna kmetija. Ob posestvu te\xc4\x8de potok Bolj\xc5\xa1e vino (Besserwein). _NEWLINE_\xc4\x8cre\xc5\xa1njevci so bili tudi domovanje pisatelja Petra Dajnka (1787-1873) ter Franca Jan\xc4\x8darja (1820 - 1889) - gospodarskega strokovnjaka, pisca \xc4\x8dlankov in knjig z bogatimi napotki sadjarjem in vinogradnikom._NEWLINE_Med zgodovinske znamenitosti spadajo tudi kip svetega Mateja, Koro\xc5\xa1\xc4\x8deva vila, rojstna hi\xc5\xa1a Petra Dajnka, vila Hold in va\xc5\xa1ka kapela\n_START_SECTION_\n\xc5\xa0port in rekreacija\n_START_PARAGRAPH_\n\xc4\x8cre\xc5\xa1njevci ponujajo tudi obilico mo\xc5\xbenosti za rekreacijo. So primeren kraj za kolesarjenje, tek in pohodni\xc5\xa1tvo. V veliki mre\xc5\xbei \xc5\xa1tevilnih potk med vinogradi ter zavitimi lepo urejenimi lokalnimi cestami se najde za vsakega kolesarja, teka\xc4\x8da in pohodnika veliko izziva.'